সোনালী আঞ্জাইল

সোনালী আঞ্জাইল (Eutropis carinata) একটি আঞ্জাইল প্রজাতির সরীসৃপ। এটি দক্ষিণ এশিয়ার বিভিন্ন দেশে দেখা যায় এবং সাধারণত দিনের বেলায় সক্রিয় থাকে। এদের শরীর উজ্জ্বল বাদামি বা ব্রোঞ্জ রঙের হয়ে থাকে বলে একে সোনালী আঞ্জাইল  নামে ডাকা হয়। সোনালী আঞ্জাইল বিভিন্ন এলাকায় আর্জিনা, অঞ্জন, আচিলা, অঞ্জনি ইত্যাদি নামে পরিচিত।

 বর্ণনা 
এই আঞ্জাইলের শরীর মজবুত ও মধ্যমাকৃতি। নাকের ডগা মাঝারি এবং ভোঁতা ধরনের। চোখের নিচে আঁশ থাকে। কানের ছিদ্র গোল বা কিছুটা ত্রিভুজাকৃতি হয়। পিঠ বাদামি থেকে জলপাই-রঙা বা ব্রোঞ্জ রঙের হয়। গায়ে কালচে দাগ বা দাগহীন হয় এবং আঁশের পাশে সরু দাগ দেখা যায়। শরীরের পাশে গাঢ় বাদামি বা মিশ্র বাদামি রঙ, মাঝে মাঝে হালকা দাগসহ থাকে।

চোখের ওপর থেকে লেজ পর্যন্ত গিয়ে হালকা রঙের একটি রেখা চলে যায়। পেটের দিক সাদাটে বা হালকা হলুদে রঙের হয়। সর্বোচ্চ দৈর্ঘ্য ৩৭ সেমি এবং সাধারণত ২৫ সেমি হয়। শরীরের সামনের অংশ (snout-vent length) সাধারণত ৯ সেমি হয়।

 বিভাজন 
শ্রীলঙ্কার Eutropis lankae নামের স্থানীয় প্রজাতিকে বর্তমানে আলাদা প্রজাতি হিসেবে গণ্য করা হয়।

 বিস্তার 
এই প্রজাতি বাংলাদেশ, ভারত (উত্তর-পশ্চিম বাদে), মালদ্বীপ, মিয়ানমার, নেপাল এবং সম্ভবত ভুটান-এ পাওয়া যায়।

 বাসস্থান ও জীবনধারা 
সোনালী আঞ্জাইল প্রধানত ভূমিতে চলাফেরা করে এবং দিনে সক্রিয় থাকে। এরা সূর্যস্নান করতে বা খাবার খুঁজে বেড়াতে প্রায়ই খোলা এলাকায় দেখা যায়।

 খাদ্য 
তারা মূলত ঘাসফড়িং, শুঁয়োপোকা, পোকামাকড়, কীট, এমনকি ছোট মেরুদণ্ডী প্রাণীও খেয়ে থাকে।

 প্রজনন 
এই প্রজাতি ডিম পাড়ে। আগস্ট থেকে সেপ্টেম্বরের মধ্যে নিজের খোঁড়া গর্ত বা পড়ে থাকা কাঠের নিচে ২ থেকে ২০টি ডিম পাড়ে। ডিমের আকার প্রায় ১১×১৭ মিমি। মে থেকে জুন মাসে বাচ্চা ফোটে, তাদের দৈর্ঘ্য প্রায় ১২–১২.৫ মিমি হয়। দক্ষিণ ভারতের মাইসোর এলাকায় পুরুষদের প্রজননচক্রে টেস্টিস বড় হয় এবং শুক্র উৎপাদন সর্বাধিক হয় অক্টোবর-নভেম্বর মাসে।  নারীদের প্রজননকাল সাধারণত বর্ষার পর শুকনো ঋতুতে হয়।

 আরও দেখুন 

 আঞ্জাইল
 বাংলাদেশের সরীসৃপ

 সূত্র